钦定古今图书集成/历象汇编/庶征典/第171卷 > 王充论衡 > 《中书门下贺河阳获白兔表》权德舆
## 钦定古今图书集成/历象汇编/庶征典/第171卷 > 王充论衡 > 《中书门下贺河阳获白兔表》权德舆

臣某等言：今日中使杨明义奏，宜进止示臣河阳三
城节度使李元淳所奏，今月六日，于河阳县城南社
坛获白兔者。谨按孙氏《瑞应图》曰：“王者加恩耆老，则
白兔见。”又前史所称，多自纯孝之本。伏惟皇帝陛下
诚合天地，孝通神明，元符嘉祉，远近相属。惟此瑞兽，
是称月精，来应昌期，皓然雪彩。当盟津之垒，俯勾龙
之坛，邦畿士吏，骇视欢贺。且“自前岁以来，中外所列，
凡在羽毛之族，多呈皎洁之祥。今八陵园寝，修复斯
毕，万国臣僚，手足相庆。盛仪既展，灵贶斯臻，幽赞素
姿，若合符契。臣等谬居台鼎，倍万恒情，无任庆忭之
至，伏请宣付史馆，谨奉表陈贺以闻。”